tartuNLP/wikipedia-smugri-20251201 huggingface dataset:
Hallgrímskirkja

Hallgrímskirkja ("Hallgrímurin kirkko") on kirkkorakennus Reykjavíkissa, Islannissa. Se on nimetty islantilaisen runoilijan ja papin Hallgrímur Péturssonin mukaan. Kirkko yltää 74,5 metrin korkeuteen, ja se on yksi Islannin korkemmista rakennuksista.
Kirkko rakennettiin vuosina 1945–1986, ja sen suunnitteli valtionarkkitehti Guðjón Samúelsson. Kirkon torni valmistui kauan ennen kuin varsinainen kirkko. Rakennus sijaitsee Reykjavíkin keskusta-alueella, ja siitä on tullut yksi kaupungin tunnusmerkeistä. 
Hallgrímskirkjan suuret urut, joissa on yli 5000 pilliä, rakensi saksalainen Johannes Klais, ja ne valmistuivat joulukuussa 1992.
Kirkkorakennuksen edessä seisoo Erik Punaisen pojan Leif Erikinpojan patsas. Se on vanhempi kuin itse kirkko: Yhdysvallat lahjoitti sen Islannille vuonna 1930, kun Islannin parlamentti Allting juhli 1000-vuotisjuhliaan.
SwanCrystal

SwanCrystal () on Japanissa vuonna julkaistu käsikonsoli, joka on kolmas Bandain kehittämistä WonderSwan-konsoleista. Se on myös yhteensopiva kaikkien WonderSwan-pelien kanssa.
Tekniikaltaan SwanCrystal vastaa hyvin paljon WonderSwan Coloria. Huomattavimpana erona edeltäjäänsä se käyttää näyttönään FSTN:n sijasta uudempaa TFT:tä, joka mahdollistaa terävämmän kuvalaadun. Toisaalta SwanCrystal kuluttaa paristoa nopeammin kuin Color. Hinnoiltaan laitteet ovat joka tapauksessa hyvin samantasoisia. 
Konsolista on olemassa yhteensä neljä eri väriversiota: sininen, violetti, viininpunainen ja läpinäkyvä musta.
Volna

Volna (, suomeksi "aalto") on venäläinen pieni kolmivaiheinen kantoraketti, joka käyttää nestemäistä ajoainetta. Se laukaistaan Delta III -luokan sukellusveneistä. 
Tausta.
Volna on kehitetty sukellusveneestä laukaistavasta ballistisesta ohjuksesta. Volnan perustana on R-29R-ohjus, jonka kehitti Makejevin suunnittelutoimisto. Samaa perustaa on Štil-kantoraketti. 
Sukellusvenelaukaisu mahdollistaa energiatehokkaan laukaisun eri inklinaation omaaville matalille kiertoradoille. Kantoraketin osoitettu nostokyky on 100 kg 400 km korkealle radalle, jonka inklinaatio on 79 astetta, jolloin laukaisut on tehty Barentsinmereltä. Nokkakartion koko on 1,3 m³. Ballistinen hyötykuorma voi olla 720 kg.
Bessastaðir

Bessastaðir on Islannin presidentin virka-asunto. Se sijaitsee Garðabærin kunnassa, entisessä Álftanesin pikkukaupungissa, lähellä Islannin pääkaupunki Reykjavíkia. 
Bessastaðirin tila on ollut asuttuna noin vuodesta 1000. Snorri Sturluson omisti sen 1200-luvulla. Sen nykyinen päärakennus rakennettiin vuosina 1761–1765. Vuosina 1805–1846 rakennus toimi kouluna. Islannin valtiolle Bessastaðir päätyi vuonna 1941 lahjoituksena.
Rigveda

Rigveda (devanagari: ऋग्वेद; IAST: "Ṛgveda", eli ṛc säkeet + tieto) on kokoelma varhaisia intialaisia uskonnollisia hymnejä.
Rigvedaa pidetään vanhimpana Intian pyhänä tekstinä. Se säilyi pitkään suullisessa muodossa, ja se lienee alkujaan laadittu Punjabissa myöhäispronssikaudella joskus 1700–1000 eaa., aikana jolloin arjalaiset levittäytyivät Intiaan. Lopullisen asunsa teos saavutti ehkä 700–600 eaa.
Rigvedassa ja Iranin varhaisissa kirjoituksissa Avestassa on samoja piirteitä. Rigvedassa esiintyy tulenjumala Agni ja pääjumala Indra, Mitra-Varuna ja monia muita jumaluuksia. Rigvedassa mainitaan myös juoma soma.
Monet Rigvedan hymnit käsittelevät uhrirituaaleja.
Marsilaiset

Marsilaiset ovat Mars-planeetan kuvitteellisia asukkaita. Nykytiedon mukaan Marsissa ei todellisuudessa ole kuvitellun kaltaista elämää.
Elämä Mars-planeetalla.
Elämästä Marsissa on aiemmin spekuloitu paljon. Muun muassa Percival Lowell (1855–1916) oli vakuuttunut Marsin kanavien olemassaolosta. Kuitenkaan ei ole olemassa mitään merkkejä siitä, että Marsissa olisi koskaan ollut älyllistä elämää.
Tieteiskirjallisuus.
Marsilaiset ovat olleet varsin suosittuja hahmoja tieteistarinoissa. Niitä ovat kuvanneet muun muassa Edgar Rice Burroughs (Mars-kirjat), H. G. Wells, Kurt Vonnegut ja Ray Bradbury. Wellsin romaanissa "Maailmojen sota" (1898) marsilaiset tekevät hyökkäyksen Maahan. Romaanin pohjalta tehdyssä kuunnelmassaan nuori Orson Welles säikäytti amerikkalaiset radionkuuntelijat vuonna 1938 luulemaan hyökkäystä todeksi.
Viihteessä.
DC Comicsin sarjakuvahahmo Metsästäjä Marsista on kuvattu pitkäksi, kaljuksi ja vihreäihoiseksi humanoidiksi. Prätkähiiret ovat samannimisessä sarjassa marsilaisia, jotka tekivät maahan pakkolaskun. Marsilaisia näkyy myös useissa muissa sarjakuvissa, kuten Aku Ankoissa.
Populaarikulttuurissa marsilaiset on usein kuvattu niin sanottuina ”pieninä vihreinä miehinä”.
Pollockin oktaedrilukuotaksuma

Pollockin oktaedrilukuotaksuma on otaksuma, jonka mukaan jokainen positiivinen kokonaisluku on esitettävissä korkeintaan seitsemän oktaedriluvun summana. Konjektuurin esitti ensimmäisenä matemaatikko F. Pollock.
Sergio Demian Lerner otaksuu, että on olemassa jokin "n" siten, että jokainen positiivinen kokonaisluku &gt; "n" voidaan esittää korkeintaan neljän oktaedriluvun summana. Hän myös otaksuu, että kyseinen "n" on 65 285 683. 
Tietokoneella saatujen tulosteen perusteella
Jos otaksuma on tosi, on helppoa näyttää, että on olemassa äärettömästi lukuja, joita ei voida esittää kolmen oktedriluvun summana.
Sanajärjestys

Sanajärjestys on kielitieteessä osa lauseen rakennetta: missä järjestyksessä lauseenjäsenet seuraavat toisiaan. "Suora sanajärjestys" on muotoa subjekti-predikaatti: Pekka juoksee, Matti syö omenaa. "Epäsuora sanajärjestys" on suomen kielessä tyypillinen kysymyksille, käskyille ja vahvistamiselle: Juokseeko Pekka; Syö, Matti, omena. 
Sanajärjestystypologia jakaa kielet sen mukaan, missä järjestyksessä subjekti (S), objekti (O) ja verbi (V) ovat neutraalissa transitiivisessa väitelauseessa. Mahdollisuuksia on kuusi: SOV, SVO, VSO, VOS, OVS ja OSV.
Suomen kielessä sanajärjestys on suhteellisen vapaa, vapaampi kuin esimerkiksi suomalaisten yleisimmin opiskelemissa muissa kielissä. Tämä on seurausta pääosin siitä, että suomessa saadaan ilmaistuiksi sanojen päätteillä monia sellaisia seikkoja, jotka taivutukseltaan köyhemmissä kielissä on ilmaistava sanajärjestyksen avulla. Monissa muissa kielissä, toisin kuin suomessa, subjekti ja objekti eivät muodoltaan eroa toisistaan ja siksi se, kumpi kyseisistä sanoista on subjekti ja kumpi objekti, ilmenee vain sanajärjestyksestä. Esim. ruotsissa "Maija ser Matti" tarkoittaa samaa kuin suomessa joko "Maija näkee Matin", "Matin näkee Maija", "Maija Matin näkee" tai "Matin Maija näkee". Ruotsissa pelkkä sanajärjestys ilmaisee, kumpi substantiiveista on objekti, kumpi subjekti, mutta suomessa se ilmenee jo objektin päätteestä. Samoin kysymyksiä muodostettaessa suomessa käytetään päätettä siinä missä ruotsissa pelkkää sanajärjestystä, suomessa esim. "näkeekö Matti Maijan?" mutta ruotsissa se, että lause on kysymys, ilmenee pelkästä sanajärjestyksestä, siitä, että lause alkaa predikaatilla eikä subjektilla, esim. lauseen "ser Matti Maija?" (tarkoittaa samaa kuin suomessa "näkeekö Matti Maijan"). Suomenkaan sanajärjestys ei silti ole täysin mielivaltainen.
Garden Cityn rautatieasema (Kansas)

Garden Cityn rautatieasema (lyh. GCK) on rautatieasema Garden Cityn kaupungissa Kansasin osavaltiossa Yhdysvalloissa. Rautatieasema sijaitsee BNSF Railwayn omistamalla Newtonin ja La Juntan välisellä rataosuudella. Siellä risteävät Atchison, Topeka &amp; Santa Fe Railwayn alkuperäinen Chicagon ja Los Angelesin välinen mantereen poikki kulkeva rautatie sekä paikallista tavaraliikennettä hoitava Garden City Western Railway. 
Kansallisen matkustajajunayhtiö Amtrakin "Southwest Chief" -henkilöjunat pysähtyvät asemalla päivittäin. Asemalla on Amtrakin lipputoimisto ja odotushuoneet, jotka ovat avoinna henkilöjunien kulkuaikoina. Vuonna 2006 Garden Cityn asemaa käytti 6 271 junamatkustajaa.
Liikennepaikalla on pääraiteen lisäksi yksi yli kahden kilometrin mittainen sivuraide junien kohtaamisia varten, sekä useita pistoraiteita. Asemarakennuksen länsipuolella sijaitsee sokeritehtaan ratapiha, jonka vaihtotyöt hoitaa Garden City Western Railway.
Liikenteenohjaus Garden Cityn liikennepaikalla perustuu radiopuhelimella annettaviin liikkumislupiin sekä automaattiseen linjasuojastukseen. Liikennepaikalla ei ole erillistä liikenteenhoitotehtäviin asetettua henkilökuntaa, vaan junamiehistö on vastuussa vaihteiden kääntämisestä ja liikkumislupien hankkimisesta.
Pelagiset saaret

Pelagiset saaret (, ) ovat Italialle kuuluva tuliperäinen saariryhmä Välimeressä Maltan saariston ja Tunisian rannikon välissä. Saariryhmä koostuu kolmesta saaresta: Lampedusasta, Linosasta ja Lampionesta. Hallinnollisesti saaret muodostavat Lampedusa e Linosan kunnan, joka kuuluu sisilialaiseen Agrigenton maakuntaan. Pelagiset saaret ovat Italian eteläisin osa. Metsien hävittämisen vuoksi saaret ovat hyvin karuja. Nykyään tärkeimmät elinkeinot ovat kalastus ja matkailu.
Lampedusan saarelle kulkee lautta Sisilian saarelta. Lampedusalla on lisäksi kansallinen lentoasema. Lampedusa on tärkeä etappi laittomille siirtolaisille.
Alexander Wilson

Alexander Wilson (6. heinäkuuta 1766 Paisley, Skotlanti – 23. elokuuta 1813 Philadelphia) oli skotlantilaissyntyinen yhdysvaltalainen runoilija, luonnontieteilijä, ornitologi ja taidemaalari.
Wilson syntyi Paisleyssa oppimattoman tislaamon omistajan perheeseen. Hänen äitinsä kuoli ”Sandyn” ollessa noin kymmenvuotias. 12–13-vuotiaana hän lopetti koulunkäynnin ja opetteli kankurin ammatin. Nuorena Wilson kirjoitti runoja ja hänen kankurien kurjia olosuhteita ja ikäviä työnantajia kuvailevat runonsa saattoivat hänet vaikeuksiin kustantajien kanssa.
Toukokuussa 1794 Wilson lähti nuoremman veljenpoikansa William Duncanin kanssa Yhdysvaltoihin paremman elämän toivossa. Ensi alkuun hän teki monenlaisia töitä, kunnes ryhtyi opettajaksi Milestowniin lähelle Philadelphiaa. 1801 hän jätti Milestownin ja hankki uuden opettajanpaikan Gray's Ferrystä Pennsylvaniasta. Siellä hän tutustui tunnettuun luonnontieteilijään William Bartramiin, joka kehitti hänen ornitologian tietojaan. 1802 Wilson päätti tehdä kuvitetun kirjan kaikista Pohjois-Amerikan linnuista. Tämä ajatus mielessään hän matkusteli laajasti perehtyen linnustoon, tarkkaillen ja maalaten lintuja sekä hankkien tilaajia kirjalleen. Tuloksena oli 9-osainen "American Ornithology" (1808–1814), jossa oli kuvattuna 268 lintulajia, joista 26 kuvailtiin ensimmäisen kerran. Wilson kuoli kirjoittaessaan yhdeksättä osaa, ja teoksen viimeisteli ja julkaisi hänen hyvä ystävänsä George Ord. Wilson kuoli punatautiin, ja hänet on haudattu Ordin viereen Gloria Dei -kirkon hautausmaalle Philadelphiaan.
Nykyään Alexander Wilson tunnustetaan Yhdysvaltain suurimmaksi lintutieteilijäksi ennen John James Audubonia. Näiden kahden miehen tapaaminen Louisvillessä, Kentuckyssa, vuonna 1810 inspiroi nuoren Audubonin tekemään kirjan omista lintumaalauksistaan.
Lintuja on nimetty Wilsonin kunniaksi, muun muassa paksunokkatylli ("Charadrius wilsonia") ja sitruunakerttuli ("Wilsonia pusilla"). Wilsonia-suvun nimesi Charles Lucien Bonaparte.
Fairchild Channel F

Fairchild Channel F on historian ensimmäinen pelimoduulipohjainen pelikonsoli, jonka Fairchild Semiconductor julkaisi elokuussa 1976. Tässä vaiheessa se tunnettiin nimellä Video Entertainment System, mutta Atarin julkaistua seuraavana vuonna VCS:n, Fairchild muutti konsolinsa nimen. Channel F:lle julkaistiin yhteensä vain 26 peliä. Laitteessa on kaksi sisäänrakennettua peliä, Pong ja Hockey.
Insinööri Jerry Lawson oli vastuussa kuluttajalaitteen kehittämisestä Alpex-yhtiön tekemän prototyyppilaitteen pohjalta.
Channel F perustui Fairchild F8 mikroprosessoriin, jonka oli kehittänyt Robert Noyce ennen lähtöään Fairchildiltä. Hän perusti lähtönsä jälkeen yrityksen nimeltä Intel. Laite näyttää värikuvaa, ja ääni tulee laitteen sisäisestä kaiuttimesta. Channel F:n ohjaimessa on iso kädensija ja sen päässä kolmionmuotoinen monitoiminen painike. Painiketta voi kääntää neljään suuntaan, kiertää kahteen eri suuntaan ja painaa alas tavallisen painikkeen tapaan. Laite kykenee näyttämään kahdeksan väriä ja siinä on 64 tavua keskusmuistia. Laitteen kellotaajuus on 1,79 Mhz. 
Channel F:llä oli suuri vaikutus pelikonsoleiden kehittymiseen. Laite on historian ensimmäinen pelikonsoli, jossa oli mahdollisuus vaihtaa pelejä pelimoduulilla. Laitteen menetelmälle liittää lisäelektroniikkaa pelimoduuleilla on myönnetty patentti US 4095791 A.
Konedirektiivi

Konedirektiivi on Euroopan unionin koneturvallisuuden säännösten yhtenäistämiseksi ja kaupan esteiden poistamiseksi laadittu direktiivi. Yleiseen tietoisuuteen se on tullut näkyvimmin CE-merkinnän kautta.
Konedirektiivin periaatteisiin kuuluu oma valvonta, jonka mukaan koneen valmistaja vastaa siitä, että laite on turvallinen. Esimerkiksi sähkölaitteissa oli aikaisemmin tuotteen markkinoimiselle pakollisena kunkin maan viranomaisten hyväksyntä, mikä muodosti käytännössä kaupan esteen. Nykyään valmistaja vastaa, että laite vastaa yhtenäistetyn koneturvallisuuslainsäädännön vaatimuksia. Varustaessaan koneen CE-merkinnällä valmistaja antaa samalla vaatimustenmukaisuusvakuutuksen. Jos koneessa tai laitteessa ilmenee ongelmia, viranomaiset voivat vaatia valmistajalta niin sanottua rakennetiedostoa, josta käy ilmi, että kone on suunniteltu ja valmistettu koneturvallisuusdirektiiviin perustuvan lainsäädännön mukaisesti.
Ensimmäinen konedirektiivi vuodelta 1989 kumottiin vuonna 1998 voimaan tulleella versiolla. Suomessa konedirektiivi tuli voimaan Suomen liittyessä Euroopan unioniin vuonna 1994. EU hyväksyi uusimman konedirektiivin 2006/42/EY huhtikuussa 2006. 
Uuden konedirektiivin tavoitteena on yksinkertaistaa valmistajalle asetettuja velvoitteita ja poistaa vanhan direktiivin ongelmallisia kohtia. Konedirektiivin soveltamisaluetta on laajennettu ja samalla on poistettu viimeisiä konekaupan teknisiä esteitä. Uudessa direktiivissä vaihtoehdoksi erityisen vaarallisille koneille, joille on vaadittu tyyppihyväksyntää, tulee lisävaihtoehdoiksi joko koneen valmistaminen eurooppalaisen standardin mukaisesti tai kolmannen osapuolen hyväksymän valmistajan laatujärjestelmän käyttäminen.
FAP Kapteeni David Abensur Rengifo kansainvälinen lentoasema

FAP Kapteeni David Abensur Rengifo kansainvälinen lentoasema (espanjaksi "Aeropuerto Internacional Capitán FAP David Abensur Rengifo") sijaitsee Pucallpan kaupungissa Perussa. Se on Amazonin sademetsäalueella sijaitsevan Ucayalin alueen tärkein lentoasema. Asemasta käytetään myös nimeä Capitán Roldenin kansainvälinen lentoasema.
Onnettomuudet.
23. elokuuta 2005 Perulaisen lentoyhtiön TANS Perun Boeing 737-200 -lentokone syöksyi maahan lähellä lentoasemaa.
Invictus (albumi)

Invictus on yhdysvaltalaisen Virgin Steele -yhtyeen kahdeksas albumi vuodelta 1998. Se lopettaa kolmiosaisen eeppisen tarinan, joka alkoi yhtyeen albumeilta "The Marriage of Heaven and Hell Part I" ja "The Marriage of Heaven and Hell Part II". "Invictus" on konseptialbumi, joka kertoo ihmiskunnan taistelusta välinpitämättömiä jumalia vastaan. Invictus oli siihenastisista Virgin Steelen albumeista raskain. Albumi on mahdollisesti saanut innoitusta brittiläisen runoilijan William Ernest Henleyn samannimisestä runosta.
Kokoonpano.
Yhtyeen kokoonpano Invictus-albumilla on seuraava:
Oberto

Oberto on Giuseppe Verdin ensimmäinen ooppera. Se sai kantaesityksensä Milanon Teatro alla Scalassa 17. marraskuuta 1839. 
"Oberto" on kaksinäytöksinen draama, jonka Verdi sävelsi Temistocle Soleran italiankieliseen librettoon. Se puolestaan pohjautuu Antonio Piazzan librettoon "Rocester". 
"Oberto" on vakava ooppera, kuten kaikki Verdin muutkin oopperat kahta lukuun ottamatta. Oopperasta käytetään vain harvoin sen kokonaista nimeä "Oberto, Conte di San Bonifacio" (Oberto, San Bonifacion kreivi). 
"Oberton" tarinat sijoittuvat Ezzelinon linnan lähistölle Bassanoon vuonna 1228. Lyhyesti ottaen yksi oopperan päähenkilöistä, Riccardo viettelee San Bonifacion kreivin Oberton tyttären Leonoran. Oberto hylkää tyttärensä ja haastaa Riccardon kaksintaisteluun, jossa Oberto itse saa surmansa. Isänsä kuoltua Leonora tekee lopulta itsemurhan.
Teos ei kuulu oopperatalojen vakio-ohjelmistoon, mutta sitä esitetään yhä toisinaan ja se on levytetty. "Oberton" seuraajaksi Verdi sävelsi vuonna 1840 kantaesitetyn "Un giorno di regnon".
Justus (nimi)

Justus on vanha Suomessakin käytetty miehen etunimi. Nimi pohjautuu latinan sanaan "iustus", joka merkitsee rehellistä tai oikeamielistä. Muinaisessa Roomassa oikeamielisyys oli yksi suurimmista hyveistä. Samaa kantaa on naisen nimi Justiina. Nimen suomalaisia kansanomaisia muunnelmia ovat Justu, Julle ja Jusu.
Justuksen perinteinen nimipäivä on ollut 2. syyskuuta, vuonna 400 kuolleen Justus-nimisen Lyonin piispan muistopäivänä. Suomalaisissa almanakoissa se oli tällä päivällä vuodesta 1708 lähtien vuoteen 1907 saakka, jolloin nimi poistettiin almanakasta. Välillä nimi oli päivillä 7. syyskuuta ja 14. marraskuuta. Vuonna 2010 Justus palasi perinteiselle päivälleen.
Justus-nimisiä on Suomen väestörekisteriin merkitty 1900-luvun alusta elokuun 2025 loppuun mennessä noin 2 620. Suurin osa heistä on syntynyt vuoden 1980 jälkeen.
Mihail Tereštšenko

Mihail Ivanovitš Tereštšenko (, ; 30. maaliskuuta 1886 Kiova – 1. huhtikuuta 1956 Monaco) oli Venäjän väliaikaisen hallituksen ulkoasiainministeri ja valtiovarainministeri 5. toukokuuta 1917 – 25. lokakuuta 1917. Tereštsenko oli myös huomattava maanomistaja, sokeritehtailija ja sijoittaja.
Mihail Tereštšenko syntyi rikkaaseen sokeritehtailijasukuun. Hän valmistui Kiovan ja Leipzigin yliopistoista. Vuonna 1910 Tereštšenko liittyi vapaamuurareihin ja hänestä tuli yhdessä Aleksandr Konovalovin, Aleksandr Kerenskin, Nikolai Nekrasovin ja Ivan Jefremovin ohella yksi Venäjän vaikutusvaltaisimmista vapaamuurareista. Tereštšenko oli myös duuman jäsen. Vaikka hän oli sitoutumaton, hän oli hyvin lähellä Venäjän edistyspuoluetta.
Vuosina 1912–1914 Mihail Tereštšenko omisti kirjapainon Pietarissa. Ensimmäisen maailmansodan aikana hän oli Punaisen Ristin edustajana. Vuosina 1915–1917 hän toimi sotateollisuuskomitean puhemiehenä Kiovassa.
Tereštšenko oli samassa junassa, jossa Nikolai II luopui kruunustaan 15. maaliskuuta 1917. Helmikuun vallankumouksen jälkeen hänestä tuli väliaikaisen hallituksen talousministeri. Huhtikuussa 1917 Kerenski, Nekrasov ja Tereštšenko suunnittelivat koalitiohallitusta sosialistien kanssa. 5. huhtikuuta hänestä tuli ulkoministeri Pavel Miljukovin erotessa. Tereštšenko riitautui sotaministeri Aleksandr Verhovskin kanssa, jonka mukaan maa ei voinut jatkaa sotaa Euroopassa.
26. lokakuuta Tereštšenko pidätettiin yöllä Talvipalatsissa yhdessä muiden väliaikaishallituksen jäsenten kanssa. Heidät siirrettiin vankilaan Pietari-Paavalin linnoitukseen. Keväällä 1918 Tereštšenko vapautettiin ja hän muutti Norjan kautta Ranskaan. Tereštšenko tuki sisällissodassa Venäjän valkoista armeijaa. 1920- ja 1930-luvuilla Tereštšenko teki sijoituksia Ranskaan ja Madagaskarille.
Anna Anderson

Anna Anderson (16. joulukuuta 1896 Borowy Las, Länsi-Preussi (nykyinen Puola), Saksan keisarikunta – 12. helmikuuta 1984 Charlottesville, Virginia, Yhdysvallat) oli nainen, joka tuli kuuluisaksi väitettyään olevansa Venäjän tsaariperheen murhasta hengissä selvinnyt suuriruhtinatar Anastasia. Anna Anderson oli syntyjään Franzisca Schazkowska.
Anderson väitti viranomaisille ensimmäistä kertaa olevansa Anastasia epäonnistuneen itsemurhayrityksensä jälkeen Berliinissä 17. helmikuuta 1920. Hän joutui psykiatriseen laitokseen ja kertoi, että oli tullut Berliiniin vain tavatakseen sukulaisiaan. Nainen otti nimen Anna Anderson käyttöön vuonna 1920.
Anderson alkoi nimittää itseään Anastasia Tšaikovskiksi. Sukunimi tuli sotilas Aleksandr Tšaikovskilta, jonka Anderson väitti pelastaneen hänet teloitukselta. Parin oletetaan menneen Bukarestiin, jossa Tšaikovski sai Andersonin mukaan surmansa väkivaltaisesti. Tarina on jokseenkin epäselvä, mutta hänen kertomansa mukaan he menivät jossain vaiheessa naimisiin.
Tsaariperheen henkilökohtaisesti tunteneiden ihmisten näkemykset siitä, että Anderson olisi Anastasia, olivat keskenään ristiriidassa. Mielisairaalassa ollessaan (vuonna 1925) Anna Andersson onnistui järjestämään tapaamisen mm. todellisen suuriruhtinatar Anastasian isän tsaari Nikolai II:n sisaren, Venäjän entisen suuriruhtinattaren Olgan kanssa. Keskustelun ja parin kuukauden yhteydenpidon jälkeen Olga kuitenkin julisti, että Anna oli huijari. Samaan lopputulokseen päätyivät vuoteen 1928 mennessä myös ne muut neljätoista Romanovien sukulaista, joiden kanssa Anna onnistui pääsemään puheisiin. Tästä huolimatta ”ruhtinatar” julkaisi väitteittensä puolustukseksi jopa kirjan ”Anastasia: Anna Andersonin arvoitus”, mutta teos ei ollut kovin vakuuttava.
Anderson asui vuosina 1947–1968 lähellä Stuttgartia ja siirtyi sen jälkeen takaisin Yhdysvaltoihin, jossa oli ollut jo vuodesta 1927. Anderson meni Yhdysvalloissa naimisiin John Eacott Manahanin kanssa ja kuoli siellä keuhkokuumeeseen 1984.
Postuumissa DNA-tutkimuksessa osoitettiin epätodennäköiseksi se, että Anderson olisi ollut sukua Venäjän hallitsijaperheelle. Selvisi, että hän oli ollut Puolassa asunut tehdastyöläinen. Tehtaassa oli sattunut räjähdys, jonka seurauksena hänen kehoonsa oli tullut paljon arpia, jotka näyttivät siltä kuin häntä olisi ammuttu.
Aurskog-Høland

Aurskog-Høland on Norjan kunta. Se sijaitsee Akershusin läänissä, ja sen keskustaajama on Bjørkelangen. Kunta syntyi vuonna 1966 kun Aurskogin, Nordre Hølandin, Søndre Hølandin sekä Setskogin kunnat yhdistyivät. Vuonna 2020 kuntaan liitettiin Rømskog. Vuoden 2022 alussa Aurskog-Hølandissa oli 17 754 asukasta.
Media.
Paikallislehti "Indre Akershus Blad" ilmestyy kolmesti viikossa.
Vaakuna.
Kunnan nykyinen vaakuna on entinen Rømskogin vaakuna. Siinä on sinisessä kentässä hopeiset tukkisakset, ja se viittaa metsätalouteen.
Ystävyyskunnat.
Aurskog-Hølandilla on kolme ystävyyskuntaa:
Hounds of Love

Hounds of Love on Kate Bushin vuonna 1985 julkaistu albumi. Sitä pidetään yhtenä hänen helpoimmin lähestyttävistä levyistään. Itse tuottamansa The Dreamingin jälkeen Bush meni tällä albumilla vielä askeleen pidemmälle tuottamalla levyn kokonaan omassa kotistudiossaan.
Albumin myötä Kate Bushin musiikki löi läpi yhdysvaltalaisilla musiikkilistoilla, sillä kappale ”Running Up That Hill (A Deal With God)” nousi Top 40 -listalle. Albumin kappaleista tehtiin myös useita musiikkivideoita, josta kuuluisin on Julian Doylen ohjaama, psykologi Wilhelm Reichin elämästä vaikutteensa ottanut ”Cloudbusting”, jonka toisena tähtenä on Donald Sutherland.
"Running Up That Hil (A Deal with God)" nousi kesäkuussa 2022 maailman kuunnelluimmaksi kappaleeksi Applen iTunesissa ja maailman toiseksi kuunnelluimmaksi kappaleeksi Spotifyssa. 
Levyn kappaleet 6–12 muodostavat yhtenäisen kokonaisuuden nimeltä "The Ninth Wave". 1997 albumista julkaistiin uusi painos, jolla oli bonusraitoina kaksi remixiä ja neljä alun perin singlejen B-puolina ilmestynyttä kappaletta.
”Hounds of love” on Kate Bushin menestynein pitkäsoitto ja toinen albumilistaykkönen Isossa-Britanniassa. Suomen virallisella listalla albumi sijoittui sijalle 4 ja oli listalla 17 viikkoa.
Bærum

Bærum on Norjan kunta ja kaupunki. Se sijaitsee Akershusin läänissä, ja sen keskustaajama on Sandvika. Vuoden 2022 alussa Bærumissa oli 128 982 asukasta. Kunta on asukasluvulla mitattuna viidenneksi suurin koko Norjassa.
Maantiede.
Bærum on Oslon lähin länsinaapuri. Oslo, Bærum ja Arvik muodostavat yhtenäisen kaupunkialueen meren rannalla. Kunnan pinta-alasta (192,3 km2) yli puolet on talousmetsää, 9 prosenttia on maanviljelysmaata. Korkein paikka on Vidvangen, 552 metriä.
Kunnan keskustaajamassa Sandvikassa sijaitsevat sekä kunnan että valtion keskeiset palvelut. Siellä on monia ostoskeskuksia ja kulttuurilaitoksia. Muita kaupunginosia ovat Lysaker lähellä Oslon rajaa, Bekkestua joka on kunnan itäosan keskus, Lommedalen, Rykkinn, Stabekk ja Kolsås.
Historia.
Nykyisen Bærumin alueella on ollut asustusta pronssikaudelta asti, mistä kertovat kalliopiirrokset ja muut arkeologiset löydöt. Nidarosin tuomiokirkosta tuli pyhiinvaelluskohde 1000-luvun alussa. Rutto surmasi väestöä 1300-luvulla. Saman vuosisadan alkupuolelta asti alueella on poltettu kalkkia. 1603 löytyi rautamalmia ja perustettiin Bærumin ruukki.
Oslon tärkein lentoasema oli Bærumin Fornebu vuoteen 1998 asti.
Talous.
Bærum poikkeaa muista Oslon ympäristön kunnista siinä, että siellä on enemmän työpaikkoja kuin työssäkäyviä asukkaita. Kiinteistönhoito, palvelualat, tietoteollisuus ja kauppa ovat suurimpia työllistäjiä. Asukkaiden koulutustaso on korkea – noin 40 prosenttia yli 16-vuotiaista on hankkinut korkeampaa koulutusta.
Monilla norjalaisilla yhtiöillä on pääkonttori Bærumissa. Näihin kuuluvat Det Norske Veritas, Norwegian, Kværner Engineering ja Tandberg Data.
Palvelut.
Bærumin kunta panostaa ympäristöasioihin, kuten veden laatuun ja meluhaittojen torjumiseen. Muovia ja paperia kerätään kuukausittain, ja kaupungin eri puolille on tehty 36 palautuspistettä muille lajitelluille jätteille. Juomavettä saadaan kolmesta lähteestä: Holsfjorden, Aurevann ja Sollihøgda. Sandvikan, Lysakerin ja Fornebun alueella on keskuslämmitys.
Bærumissa on 40 ala- ja yläkoulua ja kahdeksan toisen asteen oppilaitosta. Kuusi prosenttia koululaisista puhuu äidinkielenään muuta kuin norjaa, ja heille järjestetään kotikielen opetusta 45 kielellä.
Bærumissa on monia paikallisliikenteen rautatieasemia. Bergenin suunnan pääradan kaukojunat pysähtyvät Lysakerissa. Oslon metron 2-linjan päätepysäkki on Bærumin puolella Østeråsissa. Paikallisbussit täydentävät raideliikenteen palveluita.
Man With No Name

Man With No Name (joskus lyhennettynä MWNN tai M.W.N.N.), oikealta nimeltään Martin Freeland, on englantilainen goa trance/psytrance -tuottaja. Hän aloitti musiikinteon 1980-luvulla lähinnä teknon parissa, mutta siirtyi vähitellen enemmän psykedeelisen trancen suuntaan.
Eidsvoll

Eidsvoll on Norjan kunta. Se sijaitsee Akershusin läänissä, ja sen hallinnollinen keskus on Eidsvoll. Alueella harjoitetaan maataloutta ja metsäteollisuutta. Kunnasta käydään myös töissä pääkaupunki Oslossa. Vuoden 2022 alussa Eidsvollissa oli 26 716 asukasta.
Keväällä 1814 paikkakunnalla oli Eidsvollin kansalliskokous, jossa luotiin Norjan perustuslaki.
Enebakk

Enebakk on Norjan kunta. Se sijaitsee Akershusin läänissä, ja sen hallinnollinen keskus on Kirkebygda. Kunnan korkein kohta, Vardåsen, kohoaa 374 metrin korkeudelle merenpinnasta. Vuoden 2022 alussa Enebakkissa oli 11 249 asukasta.
Media.
Paikallislehti "Enebakk Avis" ilmestyy torstaisin.
Lampedusa

Lampedusa (, ) on Italialle kuuluvista Pelagisista saarista suurin, ja siellä sijaitsee myös Italian eteläisin kohta. Saari on osa Lampedusa e Linosan kuntaa.
Saaren pinta-ala on 20,2 neliökilometriä, ja asukkaita siellä on noin 5 500. Matkaa Sisiliaan saarelta on 205 kilometriä ja Tunisiaan 113 kilometriä. Kalastus, maanviljely ja matkailu ovat saaren tärkeimmät elinkeinot.
14. tai 15. huhtikuuta 1986 Libya ampui kaksi Scud-ohjusta kohti saarella sijaitsevia Yhdysvaltain laivastoaseman tutkia, joilla oli johdettu Yhdysvaltain ilmavoimien tekemää Libyan lentopommitusta, jossa kuoli yli 100 ihmistä mukaan lukien Libyan johtajan tytär. Ohjukset eivät kantaneet kohteeseensa asti vaan putosivat Välimereen.
Lampedusassa on Naton tukikohta, ja saari on suosittu määränpää laittomille siirtolaisille, jotka yrittävät tätä kautta Euroopan unionin alueelle.
Tammikuusta maaliskuun loppuun 2011 saarelle saapui Pohjois-Afrikasta 19 000 ihmistä. Lähes kaikki ovat nuoria miehiä, jotka pyrkivät Eurooppaan töihin.
Maantiede.
Poliittisesti Lampedusa on osa Italiaa, mutta geologisesti lähempänä Afrikkaa, koska meri saaren ja Afrikan välissä ei ole missään kohdassa syvempi kuin 120 metriä. Lampedusa on kuiva saari, koska saarella ei sada säännöllisesti. Myös eläimistö ja kasvisto on samanlaista kuin pohjoisafrikkalaisissa Tunisiassa ja Libyassa.
Liikenneyhteydet.
Saarelle pääsee Sisiliasta lautalla Porto Empedoclen satamasta, läheltä Agrigentoa. Lampedusassa on myös pieni kansallinen lentoasema, mutta sitä kautta saarelle pääsee ainoastaan kesäkuussa, heinäkuussa, elokuussa ja syyskuussa. Lentoja saarelle on muun muassa Trapanista, Palermosta, Milanosta ja Roomasta.
Tesserakti

Tesserakti eli 4-hyperkuutio on kuution neliulotteinen yleistys. Tesseraktissa on kahdeksan kuutiota, kuusitoista kärkeä, 24 neliötä ja 32 särmää. Se muodostuu kahdeksasta solusta ja sitä rajoittaa kahdeksan hypertasoa.
Sanan tesserakti johti Charles Howard Hinton kreikan kielen sanoista ”τέσσερεις ακτίνες” (”neljä sädettä”). Hän käytti sitä ensi kerran vuonna 1888 kirjassaan "A New Era of Thought".
Fet

Fet on entinen Norjan kunta. Se sijaitsi Akershusin läänissä, ja sen hallinnollinen keskus oli Fetsund. Kunta liitettiin vuonna 2020 yhteen Skedsmon ja Sørumin kanssa, ja niistä muodostettiin uusi Lillestrømin kunta. Ennen kuntaliitosta Fetin maapinta-ala oli 138 km² ja siellä oli noin 12 000 asukasta.
Vaakuna.
Kunnan vaakunassa oli vihreällä taustalla hopeinen uittokeksi kuvaamassa tukinuiton aiempaa merkitystä kunnan taloudelle.
Frogn

Frogn on Norjan kunta. Se sijaitsee Akershusin läänissä, ja sen hallinnollinen keskus on Drøbak. Ennen vuotta 1889 kunnan nimi kirjoitettiin muodossa "Fron". Kunnan vaakuna on puolestaan peräisin vuodelta 1988. Vuoden 2023 alussa Frognissa oli 16 106 asukasta.
Media.
Paikallislehti "Akershus Amtstidende" ilmestyy kolmesti viikossa.
Asker (entinen kunta)

Asker on entinen Norjan kunta ja nykyisin osa vuonna 2020 perustettua uutta Askerin kuntaa. Kunta tunnetaan muun muassa Skaugumin kartanosta, joka on Norjan kruununprinssi Haakonin ja hänen perheensä residenssi. Lisäksi Askerissa avattiin maailman ensimmäinen Ikea-tavaratalo Ruotsin ulkopuolella. Kunnan vaakuna on vuodelta 1975. Tammikuun 2013 väestönlaskennassa Askerin asukasluvuksi saatiin 57 418. Asukasluvulla mitattuna Asker oli tuolloin Norjan 11. suurin kunta.
Media.
Paikallislehti "Røyken og Hurums Avis" ilmestyy kahdesti viikossa.
Ystävyyskaupungit.
Askerin ystävyyskaupungit ovat:
Hobbits &amp; Spaceships

Hobbits &amp; Spaceships on Bjørn Lynnen (Dr. Awesome) ensimmäinen julkaistu albumi, joka tehtiin yhteistyössä Seppo Hurmeen (Fleshbrain) kanssa. Alkuperäinen 2000 kappaleeseen rajoitettu painos on loppuunmyyty, mutta albumin voi hankkia nykyään digitaalisesti ladattavana kopiona.
Hurdal

Hurdal on Norjan kunta. Se sijaitsee Akershusin läänissä, ja sen hallinnollinen keskus on Torget. Se sijaitsee noin 70 kilometriä pohjoiseen pääkaupunki Oslosta, Hurdalsjøen-järven läheisyydessä. Kunnan vaakuna on peräisin vuodelta 1988, ja se kuvastaa kuusta. Ennen vuotta 1918 kunnan nimi kirjoitettiin muodossa "Hurdalen". Vuoden 2023 alussa kunnassa oli 2 944 asukasta.
Hyperkuutio

Hyperkuutio tarkoittaa kolmiulotteisen kuution yleistystä "n":ään ulottuvuuteen. Se on suljettu säännöllinen monitahokas. Myös tavallinen kuutio on hyperkuutio, jossa "n" = 3. Neljässä ensimmäisessä ulottuvuudessa hyperkuutiot ovat seuraavanlaisia:
Lørenskog

Lørenskog on kunta Norjassa. Sen hallinnollinen keskus on Solheim. Kunta sijaitsee Akershusin läänissä, itään maan pääkaupungista Oslosta. Kunnan asutus keskittyy suurimmalta osin sen pohjoiseen osaan. Vuoden 2023 alussa kunnassa oli 46 797 asukasta. Ennen vuotta 1918 kunnan nimi oli muodossa "Lørenskogen". Kunnan vaakuna on peräisin vuodelta 1957.
Lørenskogin ystävyyskuntia ovat Järvenpää, Täby, Rødovre ja Garching.
Urheilu.
Jalkapalloseura Lørenskog IF pelaa kolmosdivisionassa. Se on perustettu 1933. Jääkiekkojoukkue Lørenskog Ishockeyklubb on perustettu 1963. Se pelaa kaudella 2023–2024 korkeimmalla sarjatasolla.
Deborah Dyer

Deborah Anne Dyer, taiteilijanimeltään Skin (s. 3. elokuuta 1967) on brittiläinen muusikko.
Dyer tunnetaan ja muistetaan kaikkein parhaiten Skunk Anansien solistina vuosina 1994–2001 sekä yhtyeen koottua jälleen rivinsä vuodesta 2009 eteenpäin. Ammatiltaan Dyer on sisustussuunnittelija. Yhtyeen hajottua hän kuitenkin huomasi, ettei halua siirtyä ammattiaan vastaavalle alalle vaan jää työskentelemään musiikin pariin, joten hän siirtyi soolouralle ja on julkaissut kaksi albumia.
Nannestad

Nannestad on Norjan kunta. Se sijaitsee Akershusin läänissä, ja sen hallinnollinen keskus on Teigebyen. Muita taajamia ovat Maura, Åsgrenda, Løkenfeltet ja Eltonåsen. Vuoden 2023 alussa kunnassa oli 15 530 asukasta.
Gardermoenin lentoasema sijaitsee Nannestadin ja Ullensakerin rajalla.
Vaakuna.
Kunnan vaakuna on peräisin vuodelta 1990 ja esittää leskenlehtiä, jotka ovat alueella yleisiä.
Christian Lara

Christian Rolando Lara Anangono (s. 27. huhtikuuta 1980) on ecuadorilainen jalkapalloilija Quiton kaupungista, pelipaikaltaan keskikenttäpelaaja. Hän pelasi muun muassa Club Deportivo El Nacionalissa, qatarilaisseura Al Wakrassa sekä LDU Quitossa.
Christian Lara edusti Ecuadoria MM-kilpailuissa 2006 ja pääsi vaihtopelaajana kentälle viimeisessä alkulohko-ottelussa sekä neljännesvälierässä Englantia vastaan. Hän pelasi ensimmäisen kerran maajoukkueessa vuonna 2001.
Mukurra

Mukurra oli kuningaskunta nykyisen Sudanin ja Egyptin rajoilla. Se oli Alwan ja Nobatian ohella yksi Nubian kuningaskunnista, jotka nousivat Kushin romahdettua vuoden 350 paikkeilla. Makurra hallitsi aluetta Niilin varrella kolmannelta kataraktilta viidennen tai kuudennen kataraktin paikkeille. Mukurraa kutsutaan joskus Dongolaksi pääkaupunkinsa mukaan.
500-luvun loppuun mennessä Mukurra oli kääntynyt kristinuskoon, mutta 600-luvulla arabipaimentolaiset valloittivat Egyptin ja Nubia menetti yhteytensä muuhun kristittyyn maailmaan. Vuonna 651 arabit hyökkäsivät Mukurraa vastaan, mutta puolustus piti ja solmittu rauhansopimus kesti 1200-luvulle asti. Makuria kasvoi, ja pohjoinen naapuri Nobatia liittyi siihen. Valtakunta kukoisti etenkin vuosien 750 ja 1150 välillä - Jaksoa kutsutaan sen kultakaudeksi. Mukurra kaatui 1400-luvulla sisäisiin levottomuuksiin ja egyptiläisten toistuviin hyökkäyksiin.
Arto Nyberg (televisio-ohjelma)

Arto Nyberg oli vuonna 2004 alkanut Yleisradion haastatteluohjelma, jonka isäntä oli Arto Nyberg. Ohjelmaa esitettiin Yle TV1 -kanavalla sunnuntaisin kello 18.45 ja uusintana maanantaisin. Ohjelman tuottaa Yleisradiolle Production House -tuotantoyhtiö. Ohjelmaa kuvattiin alun perin Yleisradion tv-studioilla Helsingin Pasilassa, mutta vuonna 2018 ohjelma muutti Helsingin keskustaan Musiikkitaloon.
Ohjelman ensimmäinen jakso esitettiin maaliskuun 7. päivä vuonna 2004 ja viimeinen sunnuntaina 22. joulukuuta 2024.
Ennen omaan ohjelmaan siirtymistä Nyberg toimi useita vuosia Aamu-TV:n toimittajana ja juontajana.
Arto Nyberg

Arto Kalevi Nyberg (s. 28. toukokuuta 1966 Viiala) on suomalainen toimittaja. Hän isännöi omaa haastatteluohjelmaansa nimeltä "Arto Nyberg" Yle TV1:llä vuosina 2004–2024. Ennen omaan ohjelmaan siirtymistä Nyberg toimi vuosia "Aamu-TV:n" toimittajana ja juontajana. Vuosina 2000 ja 2001 hän juonsi Essi Wuorelan kanssa musiikkiviihdeohjelmaa "Hotelli Sointu". Nyberg oli Yleisradion palveluksessa vuosina 1996–2017 ja työskentelee nykyään freelancertoimittajana Arto Nyberg -ohjelmaa tuottavalle Production House -tuotantoyhtiölle.
Nyberg alkaa juontamaan "Arto Nybergin seurassa" -konserttisarjaa tammikuussa 2025. Konseptissa hän haastattelee ensin illan artistia ja väliajan jälkeen kuullaan artistin keikka.
Arto Nyberg on saanut parhaan televisioesiintyjän Venla-palkinnon kaksi kertaa peräjälkeen, vuosina 2006 ja 2007.
Nyberg harrastaa musisointia Nyrok Dolls -yhtyeessä ja jalkapalloa. Hän on naimisissa toimittaja Sara Nybergin kanssa. Heillä on yksi lapsi.
Oktaedriluku

Oktaedriluku on positiivinen kokonaisluku, joka on muotoa formula_1, jossa "n" on positiivinen kokonaisluku. 
Esimerkiksi 44 on oktaedriluku, koska formula_2.
Oktaedriluku saa nimensä siitä, että sen määrästä pisteitä voidaan muodostaa oktaedrin muotoinen kappale. Ensimmäiset oktaedriluvut ovat 1, 6, 19, 44, 85, 146, 231, 344, 489 ja 670.
Oktaedriluvuilla on generoiva funktio
formula_3
Sir Frederick Pollock esitti vuonna 1850 konjektuurin, jonka mukaan jokainen kokonaisluku on esitettävissä korkeintaan seitsemän oktaedriluvun summana. Tämä tunnetaan Pollockin oktaedrilukuotaksumana.
MagSafe

MagSafe on Applen kehittämä magneetilla kiinnittyvä virtaliitin, jota käytettiin ensimmäisen kerran 10. tammikuuta 2006 julkaistussa MacBook Pro -mallistossa. Liitin eroaa perinteisistä virtaliittimistä siten, että magneettiin perustuva kiinnitys mahdollistaa virtajohdon turvallisen irtoamisen tietokoneesta kummankaan vaurioitumatta esimerkiksi jonkun kompastuessa virtajohtoon.
MagSafe-liittimellä varustettuja virtalähteitä käytetään kolmessa kannettavassa Macintosh-tietokonemallissa. Kotikäyttöön suunnatussa MacBookissa on 60-wattinen, ammattikäyttöön suunnatussa MacBook Pro:ssa 85-wattinen ja MacBook Airissa 45-wattinen MagSafe-virtalähde.
Nesodden

Nesodden on kunta Akershusin läänissä Norjassa. Se sijaitsee Oslofjordenin ja Bunnefjordenin väliin jäävällä niemimaalla. Sen keskustaajama on Nesoddtangen. Kunnasta on lauttayhteys Osloon. Vuoden 2023 alussa Nesoddenissa oli 20 322 asukasta.
Vaakuna.
Nesodden sai nykyisen vaakunansa vuonna 1986. Se kuvaa kunnan sijaintia vuonojen välissä.
Nittedal

Nittedal on kunta Akershusin läänissä Norjassa. Se sijaitsee luoteeseen pääkaupunki Oslosta, ja sitä pidetään Oslon esikaupunkina. Kunnan hallintokeskus on Rotnes, muita taajamia ovat Åneby ja Løvstad. Vuoden 2023 alussa Nittedalissa oli 25 440 asukasta.
Media.
Paikallislehti "Varingen" ilmestyy kahdesti viikossa.
Vaakuna.
Nittedalin vaakuna on peräisin vuodelta 1987 ja kuvaa kunnan läpi kulkevia rauta- ja valtatietä.
Emiliano Bonazzoli

Emiliano Bonazzoli (s. 20. tammikuuta 1979 Asola) on italialainen jalkapalloilija. Hyökkääjänä pelaava Bonazzoli edustaa Italian Serie B:ssä Regginaa.
Ura.
Hän aloitti uransa vuonna 1996 Brescia Calciossa Serie B:ssä pelaamalla ainoastaan yhden ottelun koko kaudella. Seuraavalla kaudella Bonazzoli teki ensiesiintymisensä Serie A:ssa Interiä vastaan elokuussa 1997. Ensimmäisen maalin hän teki Serie B:ssä Cesenan paidassa kaudella 1998–1999. Maali jäi myös Bonazzolin kauden ainoaksi osumaksi. Kun taas hänen ensimmäinen Serie A maali antoi odottaa kaudelle 2000–2001, jolloin hän pelasi lainalla Hellas Veronassa. Palattuaan takaisin Parmaan lainan päätyttyä Bonazzoli pelasi ensimmäisen kauden kohtuullisesti tekemällä viisi maalia Serie A:ssa. Seuraava kausi Parmassa jäi lyhyeksi kun hänet myytiin 8 ottelun jälkeen Reggina Calcioon. Siirto oli Bonazzolin kannalta hyvä sillä hän teki heti 7 maalia 17 Serie A ottelussa. Kausi 2003–2004 oli kuitenkin pettymys, kun Bonazzoli onnistui maalinteossa vain kahdesti.
Ennen siirtymistään UC Sampdoriaan hän pelasi viimeisen kauden Regginassa varsin hyvin tekemällä oman ennätyksensä Serie A:ssa tehtyään 8 maalia kaudessa. Samalla kaudella Bonazzoli pelasi ensi kerran Italian maajoukkueessa tammikuussa 2006 Turkkia vastaan. Siirryttyään Sampdoriaan elokuussa 2005 aluksi lainalle hänen otteensa olivat varsin hyvät rikottuaan uudelleen henkilökohtaisen maaliennätyksensä Serie A:ssa tekemällä 9 maalia vain 17 ottelussa. Kauden päätyttyä hän allekirjoitti lopullisen sopimuksen Sampdorian kanssa, jonka jälkeen Bonazzoli ei ole kyennyt tekemään maaleja entiseen tahtiin. Myös kausi 2008–2009 oli vaisu Bonazzolin osalta jäätyään ilman maaleja 9 pelaamassaan ottelussa. Tämän myötä hänet lainattiin tammikuussa 2009 loppukaudeksi Fiorentinaan, jossa Bonazzoli onnistui tekemään yhden maalin.
Kesällä 2009 Bonazzoli siirtyi Sampdoriasta takaisin Regginaan, jossa hän pelasi vuosina 2003-2005.
Italiatar Algeriassa

Italiatar Algeriassa () on Gioacchino Rossinin säveltämä kaksinäytöksinen ooppera. Sen libreton on kirjoittanut Angelo Anelli ja se pohjautuu hänen aiempaan tekstiinsä, jota Luigi Mosca oli muotoillut. Ooppera sai ensi-iltansa Venetsiassa, "Teatro San Benedettossa" 22. toukokuuta 1813.
"L'Italiana in Algeri" on Rossinin ensimmäinen koominen ooppera, jonka hän kirjoitti pian ensimmäisen täysimittaisen oopperansa Tancredin jälkeen. Tarinassa nuori italiatar, Isabella, matkustaa Algeriaan vapauttaakseen rakastettunsa Lindoron, josta on tullut sikäläisen merkkimiehen, Mustafan orja. Sankaritar yrittää yhdistää uudelleen Mustafan ja hänen vaimonsa Elviran.
Laulajien tulee oopperan esityksessä olla erittäin tottuneita ja kantavaäänisiä. On myös erityisesti pantava merkille Mustafan ja Lindoron duetto "Se inclinassi a prender moglie" ja Elviran osan esittäjän korkeat äänet esimerkiksi alkusoitossa ja oopperan ensimmäisen näytöksen lopussa. Oopperassa on lukuisia aarioita kuten Isabellan "Cruda sorte! Amor tiranno!", sekä Lindoron "Languir per una bella". Myös alkusoiton melodia on erityisen tunnettu.
Rossini toisti todellisuudessa usein itseään omissa teoksissaan. Hän jopa käytti säännöllisesti uudelleen aiempien teostensa musiikillisia kappalaita luodessaan uusia teoksiaan. Ensimerkit tästä ovat todella lukuisia esimerkiksi oopperan "Otello ossia Il Moro di Venezia" alkusoitto muistuttaa paljolti oopperan "Il Turco in Italia" alkusoittoa.
Synopsis.
Tapahtumapaikka ja -aika.
Algeria joskus 1600-luvulla
Ensimmäinen näytös.
Bei Mustafa on saanut tarpeekseen vaimostaan Elvirasta, ja hän haluaa naittaa tämän italialaisorja Lindorolle. Merirosvo Halyn tehtävänä olisi hankkia Mustafalle italialaisnainen. Niin Isabella, Lindoron rakastettu, päätyy kovapäisen ihailijansa Taddeon kanssa bein palatsiin. Hän näkee heti, mistä on kyse, ja teeskentelee pitävänsä Mustafasta. Kun pahaa-aavistamaton Lindoro ilmestyy seuraansa pakotetun Elviran kanssa, syntyy yleinen sekasotku, eikä kukaan tiedä, kuka kenellekin kuuluu ja kuka mitäkin haluaa.
Toinen näytös.
Isabella ja Lindoro suunnittelevat pakoa ja ottavat Taddeon mukaan suunnitelmiinsa. Juhlallisin menoin Isabella tekee rakastuneesta Mustafasta (joka on turhaan yrittänyt päästä kahden kesken Isabellan kanssa) "Pappataci"-veljeskunnan jäsenen. Mustafan noudattaessa tunnollisesti veljeskunnan sääntöjä (mässäile ja vaikene) Isabella, Lindoro ja Taddeo pääsevät pakoon. Huiputettu Mustafa palaa katuvaisena vaimonsa luo.
Sōjōbō

Sōjōbō () on kuuluisimpia japanilaisia vuorenhenkiä eli "tenguja". Sōjōbō elää Kurama-vuorella (), joka sijaitsee Kiotosta luoteeseen. Sōjōbō liittyy kuuluisaan legendaan, jossa se opetti nuorelle Minamoto no Yoshitsunelle kenjutsua, jotta tämä saattoi kostaa Taira-klaanille isänsä surman.
Ushiwaka-marun legendasta on nō-näytelmä "Kurama tengu", joka kuuluu Yoshitsunen kroniikkaan eli "Gikeikiin" (). "Kurama tengussa" Ushiwaka-maru on ainoa henkilö, joka ei osoita vastenmielisyyttä temppeliin saapunutta outoa yamabushia kohtaan. Vieras on itse asiassa valepukuinen Sōjōbō, joka ystävystyy pojan kanssa ja alkaa tämän opettajaksi auttaakseen poikaa tämän ahdingossa.
Sōjōbōn on ymmärretty olevan tengujen kuningas tai ainakin omaavan tuhannen tengun voimat. Hänen ilmiasunsa on omintakeinen erakkomunkki "yamabushi", jolla on pitkät valkoiset hiukset ja kirkkaan punainen naama. Naamassaan Sōjōbōjolla on vielä tunnusomainen epätavallisen suuri ja pitkä nenä. Merkkinä korkeasta asemastaan tengujen joukossa Sōjōbō kantaa seitsemänsulkaista viuhkaa.
Minamoto no Yoshitsune

Minamoto no Yoshitsune ( 1159 – 15. kesäkuuta 1189) oli Minamoto-klaanin kenraali myöhäisellä Heian- ja aikaisella Kamakura-kaudella. Yoshitsune oli Minamoto no Yoshitomon yhdeksäs poika. Yoshitsunen vanhin veli Minamoto no Yoritomo perusti Kamakura-kauden šogunaatin. Lapsena Yoshitsunea kutsuttiin "Ushiwaka-maruksi" ().
Legendan mukaan tengu Sōjōbō opetti Ushiwaka-marulle kenjutsua, jotta tämä saattoi kostaa Taira-klaanille isänsä surman ().
Yoshitsune palveli Yoritomon kenraalina Genpei-sodassa ja ansioitui useissa taisteluissa. Sodan jälkeen veljekset asettuivat eri puolille ja Yoshitsune tuki keisaria veljeään vastaan. Yoritomo voitti Koromogawan taistelun ja Yoshitsune joutui tekemään seppukun. Hänen perheensä murhattiin.
Jussi Talvi

Jussi Talvi (oik. Yrjö Johannes Talvio; 8. lokakuuta 1920 Raahe – 15. helmikuuta 2007 Helsinki) oli suomalainen kirjailija ja toimittaja, joka tuli tunnetuksi gastronomisista ja matkailua koskevista kirjoistaan ja julkaisi myös muita tietokirjoja sekä romaaneja ja näytelmän.
Henkilöhistoria.
Talven vanhemmat olivat metallityömies Mikko Talvio ja Elina Salomaa ja puoliso Vava Sofia Lehtonen. Hänellä oli kaksi lasta avioliitostaan sekä poika Leena Brusiinin kanssa. Hän tuli ylioppilaaksi 1942 ja toimi lehti- ja kirjastoalalalla. 1945 hänestä tuli Yhtyneet Kuvalehdet Oy:n "Lasten Maailma" -lehden toimittaja, ja sittemmin hän työskenteli "Uusi Maailma" -lehden päätoimittajana 1963–1979.
Kirjallinen tuotanto.
Esikoisteoksensa "Tällaistako on siis nuoruus?" (1944) Talvi julkaisi 24-vuotiaana. Nuoruudenteokset käsittelivät sotaa ja sodasta paluuta. Myöhemmin hän kiinnostui gastronomiasta ja matkailusta, mutta teki lisäksi tilausteoksia. Hän osallistui myös aktiivisesti yhteiskunnalliseen keskusteluun. Talvi laati myös elokuvakäsikirjoituksia niin Roland af Hällströmille ("Ylijäämänainen", 1951 ja "Poika eli kesäänsä", 1955) Teuvo Tuliolle ("Hornankoski", 1949) kuin Ville Salmisellekin ("Evakko", 1956).
Turo Pajala

Turo Pajala (16. marraskuuta 1955 Joutseno – 28. helmikuuta 2007 Lappeenranta) oli suomalainen näyttelijä.
Pajala näytteli pääosaa Aki Kaurismäen elokuvassa "Ariel", ja tästä työstä hänet palkittiin Moskovan kansainvälisillä elokuvajuhlilla. Lisäksi hän näytteli sivuosissa monissa kotimaisissa elokuvissa ja televisiosarjoissa. Viimeinen varsinainen rooli oli Joona Tenan elokuvassa "Kulkurin taivas" (1998). Pajalan elämä ajautui sivuraiteille Arielin jälkeen, jolloin hän vetäytyi julkisuudesta. Vuonna 2007 Turo Pajala näytteli vielä pienehkön joulukuusikauppiaan roolin Kari Väänäsen tv-sarjassa "Taivaan tulet". Turo Pajala kuoli syöpään Lappeenrannassa äitinsä luona. 
Turo Pajala oli näyttelijä Erkki Pajalan poika. Turo Pajalalla on tytär ensimmäisestä avioliitostaan näyttelijä Aino Sepon kanssa.
S/S Otso

S/S Otso on aiemmin hinaajana toiminut sisävesilaiva. Nykyisin alus on Saimaan vesistön alueella purjehtiva Museoviraston perinnelaivarekisterissä oleva yksityinen höyryalus.
Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä.
Biseksuaalilippu

Biseksuaalilippu on 5. joulukuuta 1998 julkaistu biseksuaalien pride-lippu. Lipun suunnitteli Michael Page kasvattaakseen bi-ihmisten näkyvyyttä sekä LGBTQ+ ihmisten että heteroseksuaalien keskuudessa.
Biseksuaalilipun vaaleanpunainen raita kuvaa seksuaalisia ja romanttisia tunteita samaa sukupuolta kohtaan, tummansininen seksuaalisia ja romanttisia tunteita eri sukupuolta kohtaan ja keskellä oleva näiden kahden värin sekoitus, violetti, kuvaa seksuaalisia ja romanttisia tunteita kaikkia sukupuolia kohtaan.
Edison Lighthouse

Edison Lighthouse on brittiläinen yhtye, joka nousi vuonna 1970 listojen kärkeen hitillään "Love Grows (Where My Rosemary Goes)". 
"Love Growsilla" lauloi sessiovokalisti Tony Burrows. Kappale oli kotimaassaan listojen ykkössijalla viisi viikkoa, mutta toinen single "It's Up to You, Petula" juuri ja juuri ylsi Top 50 -listalle. 
Sen nimi on väännelmä Eddystonen majakasta (Eddystone Lighthouse).
George Baker

Johannes Bouwens eli George Baker (s. 8. joulukuuta 1944 Hoorn) on alankomaalainen pop-muusikko, joka perusti vuonna 1969 yhtyeen George Baker Selection.
George Baker on julkaissut lukuisia albumeita sekä pelkällä omalla nimellään että George Baker Selectionin nimellä. Vuonna 1999 julkaistiin kokoelmalevy "The Very Best Of".
George Baker Selection sai kansainvälistä suosiota singleillään "Little Green Bag" (1969) ja "Una Paloma Blanca" (1975). "Little Green Bag" kuultiin vielä vuonna 1992 elokuvassa "Reservoir Dogs".
Mooses Egyptissä

Mooses Egyptissä (, tunnetaan myös ranskalaisilla nimillä "Moïse et Pharaon" tai "Le Passage de la Mer Rouge") on Gioacchino Rossinin säveltämä, alun perin kolminäytöksinen ooppera, joka sai ensi-iltansa uudelleen rakennetussa Napolin "Teatro San Carlossa" 5. maaliskuuta 1818.
Libreton oopperaan kirjoitti A. L. Tottola ja se oli sekoitus Raamatun kertomuksesta Mooseksen teoista sekä Francesco Ringhierin rakkausnäytelmää "L'Osiride". Libretistin uskonnollista ja maallista aineistoa sekoittava libretto oli eräänlainen pseudo-oratorio. 
Pariisilainen yleisö oli nähnyt ja kuullut teoksen jo aiemmin, Pariisin oopperan Théâtre de l'Académie Royale de Musiqueen tehtynä esityksenä sekä myös "Théâtre des Italiensin" sovituksena. Tämän jälkeen Rossini teki teoksestaan uuden version Pariisin oopperaan varten ja muunsi se nelinäytöksiseksi ja lisäsi siihen myös baletin esitykset. Uudistettu teos sai ensi-iltansa 26. maaliskuuta 1827. Tällöin oopperan nimenä oli "Moïse et Pharaon, ou Le Passage de la Mer Rouge". Teos oli käännetty italiasta ranskaksi ja sen tekstiä oli lisätty, tämän tehtävän suorittivat Luigi Balocchi ja Victor Joseph Etienne de Jouy, joka toimi toisena käsikirjoittajana myös Rossinin oopperaan Wilhelm Tell